google/wiki40b huggingface dataset:
Gallia Cisalpina

Gallide laienemine ja Rooma vallutus

Aastal 391 eKr, keldid "kelle kodud olid Alpide taga, tulid läbi kurude suurte jõududega ja hõivasid territooriumi, mis paiknes Apenniinide ja Alpide vahel", Diodorose sõnul. Rooma armee purustati Allia lahingus ja Rooma rüüstati aastal 390 eKr senoonide poolt.
Samniitide, keltide ja ertruskide liidu ühendvägi sai roomlastelt lüüa Kolmandas samniidisõjas, mis lõppes aastal 290 eKr, kuulutades keldi domineerimise lõpu algust mandri-Euroopas. Telamoni lahingus aastal 225 eKr langes suur keldi armee kahe Rooma väe vahele lõksu ja purustati.
Teises Puunia sõjas asusid boid ja insuberid liitu kartaagolastega ja piirasid Mutinat (Modena). Vastuseks saatis Rooma Lucius Manlius Vulso Longuse juhitud ekspeditsiooni. Vulso armee langes kaks korda varitsuse ohvriks ja Senat saatis Scipio lisaväega toetust pakkuma. Need olid Rooma väed, millega Hannibal kohtus pärast Alpide ületamist. Roomlased said Ticinuse lahingus lüüa, mis pani kõik gallid peale kenomanide mässuga ühinema. Rooma saatis siis Tiberius Sempronius Longuse armee, mis kohtus Hannibaliga Trebia lahingus, mis lõppes samuti Rooma kaotusega, sundides Roomat Gallia Cisalpinast ajutiselt loobuma, saades selle tagasi alles pärast Kartaago kaotust aastal 202 eKr. Rooma vallutas viimase allesjäänud iseseisva keldi kuningriigi Itaalias aastal 192 eKr.

Rooma provints

Mõnikord viidatakse sellele kui Gallia Citerior ("Siinpoolne Gallia"), Provincia Ariminum või Gallia Togata ("Toogatkandev Gallia", näitas piirkonna varajast romaniseerumist). Gallia Transpadana tähistas seda Alpideesise Gallia osa, mis asus Paduse (Po) ja Alpide vahel, samas kui Gallia Cispadana oli osa jõest lõunas.
Arvatavasti ametlikult 81. aasta paiku eKr loodud provintsi valitseti Mutinast (Modena), kus Spartacuse vägi võitis aastal 73 eKr provintsi kuberneri Gaius Cassius Longinus Varuse leegioni.
Aastal 49 eKr andis Julius Caesar Lex Rosciaga provintsielanikele täieliku Rooma kodakondsuse.
Rubico jõgi tähistas selle lõunapiiri Itaaliaga. Aastal 49 eKr oma lahingus karastunud leegionitega Gallia vallutamiselt naastes ajendas Julius Caesar selle jõe ületamisega kodusõja Rooma vabariigis, mis viis lõpuks Rooma keisririigi loomiseni. Sellest päevast tähendab mõiste "Rubico ületamine" kujundlikult "jõudmist punkti, kust ei ole tagasiteed".
Provints liideti Itaaliaga umbes aastal 42 eKr Teise triumviraadi ajal Octavianuse "italiseerimisprogrammi" osana. Provincia kaotamine nõudis uut valitsemisseadust või lex, kuigi selle tolleaegne tiitel on teadmata. Selle osa, mis on kirjutatud Parma muuseumis säilitatavale pronkstahvlile, on täielikult seotud kohtusüsteemi korraldamisega: seadus määrab kaks viri ja neli viri juri dicundo ning mainib ka Mutina prefekti.
Vergilius, Catullus ja Titus Livius, kolm kuulsat provintslast, sündisid Gallia Cisalpinas.
Eesti Kergejõustikuliit

Eesti Kergejõustikuliit (harvem kirjutatud ka Eesti Kergejõustiku Liit; lühend EKJL) on mittetulundusühing, mis edendab ja koordineerib kergejõustikualast tegevust Eestis.
Liit asutati 20. jaanuaril 1920. Ta on kergejõustiku alal tegutsevate ühingute katusorganisatsioon.
Eesti Kergejõustikuliit on IAAF-i ja Euroopa Kergejõustikuliidu liige.
Simon Conway Morris

Simon Conway Morris (sündinud 1951) on inglise paleontoloog.
Arendades edasi Stephen Jay Gouldi vaateid, rõhutab ta konvergentsi suurt tähtsust evolutsioonis, toetudes seejuures paleontoloogia materjalile. Ta on tuntud kui neodarwinismi kriitik.
Šļukumsi mõis

Šļukumsi mõis (saksa keeles Schluckum, läti keeles Šļukuma muiža) oli rüütlimõis Liivimaal Valga kreisis Aluliina kihelkonnas. Tänapäeval asub mõisasüda Lätis Alūksne piirkonnas Ziemeri vallas Šļukumsi külas.

Mõisa suurus

Bienenstammi andmetel oli mõisa suurus 1816. aastal 1 ja 1/8 adramaad, sellele allus 90 mees- ja 88 naishinge.
Township 3 (Harperi maakond)

Township 3 on vald USA-s Kansase osariigis Harperi maakonnas.
2010. aastal elas vallas 300 inimest. 2000. aastal elas 394 inimest.
Valla pindala on 384,37 km², millest 1,69 km² moodustab veepindala.
Johannes Vibur

Johannes Ferdinand Vibur (kuni 1935. aastani Johannes Ferdinand Viburg; 3. mai 1895 Kuksema, Järvamaa – 4. jaanuar 1980) oli Eesti sõjaväelane (major) ja arst.
Ta lõpetas aastal Tallinna Aleksandri Gümnaasiumi. Aastatel 1914–1918 ja 1920–1922 õppis ta Tartu Ülikooli arstiteaduskonnas. Ta oli korporatsiooni Rotalia vilistlane. Aastatel 1918–1920 võttis osa Vabadussõjast.
Ta oli aastast 1923 sõjaväearst. Aastast 1926 teenis ta suurtükilaeval Lembit. 1930. aastatel oli ta arst Nõmmel.
Roman Smiško

Klubikarjäär

Roman Smiško on küll sündinud Lätis, aga tal on Ukraina kodakondsus. Tema hüüdnimi on Roman.
Ta on Levadia esiväravavaht.
Roman Smiško on oma kahe hooaja jooksul Levadias oma värava puhtana hoidnud 31 korda ehk peaaegu pooltes mängudes.
Tema supermäng 17. juulil 2013 jättis Tallinna Levadiale lootuse edasipääsuks Euroopa liigasse. Pärast seda kuulutati Roman Smiško Eesti aasta kodanikuks.
Kursi vald

Kursi vald oli vald Tartumaal aastail 1939–1949 ja Jõgeva maakonnas aastail 1949–1950.
Kursi vald moodustati senise Puurmani valla maa-alast.
Demograafilis-majanduslik paradoks

Demograafiline üleminek

Enne 19. sajandi läänemaailma demograafilist üleminekut jäi väiksem osa lastest elama 20. eluaastani ja eluiga olid isegi täiskasvanuikka jõudnutel lühike. Näiteks 17. sajandi Yorkis Inglismaal oli 15% endiselt elus ja 10% lastest elas 20. eluaastani.
Sündide arv oli kõrge, tuues endaga kaasa madala rahvastiku kasvu. Teine põllumajanduslik pööre ja paranenud hügieen põhjustasid rikastes tööstusriikide järsu suremuse langemise, mõjutamata esialgu sündimust. 20. sajandil hakkas tööstusriikide sündide tasemed langema, kuna harjuti laste suurema ellujäämusega. Kultuuri muutused panustasid sellesse urbaniseerumise ja naiste hõivatuse kasvamise käigus.
Kuna jõukus on demograafilise ülemineku ajendiks, siis sellest järeldub, et varanduslikult jõukuselt mahajäävamad riigid jäävad maha demograafilises üleminekus. Sellega seotult ei alanud arengumaades roheline revolutsioon enne kahekümnenda sajandi keskpaika. See loob erinevuse sündimuskordajates, mis on funktsioon inimese kohta arvutatud SKPst.

Religioon

Demograafia ja majanduse paradoksi mõjutab samuti ka religioon. Usklikes ühiskondades on suurem sündimus. Ilmalikud ja rikkamad haritumad riigid kalduvad soodustama ilmalikustamist. See võib selgitada Iisraeli ja Saudi-Araabia erandit – need on kaks nähtavalt esile tulevat riiki sündimuse ja SKP vahelist seost näitaval graafikul. Erinevate religioonide osakaal pere suuruse määramisel on keeruline. Näiteks katoliiklikes Lõuna-Euroopa maades on traditsiooniliselt palju suurem sündimus, võrreldes seda protestantliku Põhja-Euroopaga. Sellegipoolest kaasneb majanduskasvuga Hispaanias, Itaalias, Poolas sündimuse langus protestantliku Põhja-Euroopa tasemele. See viitab asjaolule, et demograafia ja majanduse paradoks esineb enamjaolt katoliiklikes maades, ehkki katoliiklike maade sündimus hakkas langema pärast Vatikani II kirikukogu vabadusi juurde andvaid reforme.

Sündimus ja rahvastiku tihedus

Uurimused on viidanud rahvastiku tiheduse ja sündimuse määra vahelisele korrelatsioonile. Hongkong ja Singapur on vastavalt kolmas ja neljas rahvastikutiheduselt maailmas. See võib olla nende madala sündimuse põhjuseks, vaatamata nende suurele majandusvabadusele.

Tagajärjed

Vähenenud sündimus võib viia vananeva rahvastikuni, mis viib mitmete probleemideni, vt näiteks Jaapani demograafiat.
Sellest tulenevalt on laste kasvatamine ja harimine juba vaesuse käes virelevates maades raskendatud. Ebavõrdsus vähendab keskmist haridustaset ja majanduslikku kasu. Samuti võib selliste raskustega maades sündimuse vähenemine majandusarengut takistada, samuti ka vastupidi.
Garibaldi Kivisalu

Garibaldi Kivisalu (7. november 1924 Tallinn – 21. mai 2015) oli eesti tantsija.
Ta õppis Tallinna Poeglaste Gümnaasiumis. Tantsimist õppis ta Alice Tšernova balletistuudios ja Helmi Tohvelmani juures Töölisteatri õpperühmas, aastal 1943 osales ta lavastuse "Hannibal" tantsurühmas, aastal 1946 täiendas ta ennast Moskva Suures Teatris.
Ta alustas tantsijana aastal 1943 Narva Teatris, töötas aastatel 1943–1964 teatris Estonia. Pärast teatrikarjääri oli ta aastaid Tallinna Moemaja mannekeen. Aastal 2007 oli ta Georg Otsast kõneleva filmi "Georg" konsultandiks ja Renars Kaupersi mängitud Ceasari prototüübiks.
Venemaa Piibliselts

Venemaa Piibliselts (vene keeles Российское библейское общество) on Venemaal tegutsev usuorganisatsioon (piibliselts).
Selts asutati 23. jaanuaril (ukj) 1813 Peterburis nime all Peterburi Piibliselts. Seltsi esimene president oli vürst A. N. Golitsõn. 1814 nimetati selts ümber Venemaa Piibliseltsiks.
Edgar Mesikep

Edgar Mesikep (9. jaanuar 1907 Elva – 23. juuni 1985 Stockholm) oli Eesti sõjaväelane (kapten).
Ta lõpetas Tartu Poeglaste Reaalgümnaasiumi, Eesti Vabariigi Sõjakooli (1928) ja Eesti Vabariigi Sõjaväe Lennukooli. Ta töötas Lennukoolis lendur-instruktorina.
1950. aastast alates elas ta Rootsis, kus tema töökohaks oli Stockholms Tekniska Ingenjörsbyra.

Isiklikku

Edgar Mesikep oli abielus, tal sündis üks poeg.
Gaëtan Bong

Thomas Gaëtan Bong (sündinud 25. aprillil 1988 Sackbayemes) on Kameruni jalgpallur, kes mängib kaitsjana Inglismaa kõrgliiga klubis Brighton & Hove Albion ja Kameruni jalgpallikoondises.
Ta alustas klubikarjääri Prantsusmaa klubis FC Metz, mille noorteakadeemiaga liitus ta 2002. aastal. 2006. aastal debüteeris ta klubi põhimeeskonnas Prantsusmaa kõrgliigas. Hooajal 2008–09 mängis ta Prantsusmaa esiliiga klubis Tours ning seejärel neli hooaega Prantsusmaa kõrgliigas Valenciennesis. 2013. aasta augustis liitus ta Kreeka kõrgliiga klubiga PAE Olympiakós, kellega tuli hooajal 2013–14 Kreeka meistriks. Hooaja 2014–15 teises pooles mängis ta Inglismaa esiliiga klubis Wigan Athletic. Pärast seda jätkas ta karjääri Inglismaa esiliigas, liitudes Brighton & Hove Albioniga. Hooajal 2016–17 saadi liigas teine koht ja tõusti Premier League'i.
2009. aastal mängis Bong Prantsusmaa kuni 21-aastate koondises. Debüüdi Kameruni jalgpallikoondises tegi ta 2010. aastal. Ta on kuulunud Kameruni koondisse 2010. aasta maailmameistrivõistlustel ja 2019. aasta Aafrika rahvaste karikavõistlustel.
Paavo Roininen

Paavo Henno Roininen (hüüdnimega "Pivo"; sündinud 24. juulil 1935 Utajärvel) on Soome endine poksija.
Roininen oli kokku kolmekordne Soome meister – kärbeskaalus (kuni 51 kg) 1958. aastal, kukk-kaalus (kuni 54 kg) 1959. aastal ja sulgkaalus (kuni 57 kg) 1961. aastal. Ta sai kärbeskaalus (kuni 51 kg) 1958. aastal III koha.
Roininen osales kaks korda Eesti NSV – Soome sõpruskohtumistel ning võitis oma kohtumise 1958. aastal ja kaotas oma kohtumise 1960. aastal.
Roininen osales 1959. aastal Luzernis 13. Euroopa meistrivõistlustel kukk-kaalus (kuni 54 kg), kuid kaotas II ringis oma kohtumise hilisemale 1960. aasta Rooma olümpiamängude hõbemedalivõitjale Primo Zamparinile (Itaalia) ja jäi edasisest medaliheitlusest välja. Ta osales 1960. aasta Rooma olümpiamängudel kukk-kaalus (kuni 54 kg), kuid kaotas I ringis oma kohtumise ja jäi edasisest medaliheitlusest välja.
Lohsa vald

Valla osad

Dreiweibern (Tři Žony), Driewitz (Drěwcy), Friedersdorf (Bjedrichecy), Groß Särchen (Wulke Ždźary), Hermsdorf/Spree (Hermanecy), Koblenz (Koblicy), Lippen (Lipiny), Litschen (Złyčin), Lohsa, Mortka (Mortkow), Riegel (Roholń), Steinitz (Šćeńca), Tiegling (Tyhelc), Weißig (Wysoka) ja Weißkollm (Běły Chołmc).
Punapeade liit

Sisututvustus

Pandimaja omanik punapäine Jabez Wilson palgati heategevusliku fondi Punapäiste Meeste Liidu poolt Briti entsüklopeediat (Encyclopædia Britannica) ümber kirjutama. Pärast kaheksa nädala möödumist oli äkki fondi kontor suletud ja sealsed inimesed kadunud. Pandimaja omanik pöördub Sherlock Holmesi poole abipalvega lahendada see müsteerium. Juhtunut uurides tõdeti, et kirjutamine oli lihtsalt ettekääne. Kurjategijad soovisid Jabez Wilsonit iga päev mitu tundi pandimajast eemal hoida, et kaevata sel ajal majast tunnel lähedal olevasse pangahoonesse.

Vasturääkivused teoses

Oma kohtumisel Sherlock Holmes'iga teatab Jabez Wilson, et nägi kuulutust 27. aprillil 1890. Pärast kaheksanädalast (~ 2 kuud) kirjutamise perioodi teatati talle 9. oktoobril 1890, et Punapeade Liit on laiali saadetud. Kahe väljatoodud daatumi vahe on tegelikult 23 nädalat ja 5 päeva ehk üle 5 kuu.
Max Jakobson

Max Jakobson (30. september 1923 Viiburi – 9. märts 2013 Helsingi) oli juudi päritolu Soome diplomaat, poliitik ja ajakirjanik.
Oma karjääri alustas ta BBC-s ajakirjanikuna töötades. Aastatel 1953–1974 töötas ta Soome välisteenistuses, olles muuhulgas suursaadik Rootsis ja ÜRO juures. Sel perioodil aitas ta kaasa Soome külma sõja aegse neutraalsuse hoidmisele. Aastal 1971 kandideeris Jakobson ÜRO peasekretäri kohale, kuid kaotas viimasel hääletusel Kurt Waldheimile.
Max Jakobson oli ka Eestis kommunistide ja natsionaalsotsialistide poolt toime pandud Inimsusevastaste Kuritegude Uurimise Eesti Rahvusvahelise Komisjoni esimees.
Detsembrikuumus

Sisu

Tanel Rõuk ja Anna Rõuk on vastselt abiellunud ja plaanivad Eestist lõplikult lahkuda. Nende piiri taha siirdumise hommikul, 1. detsembril 1924. aastal algab aga mäss. Riigi armeest lahkunud Tanel peab ametisse naasma, et päästa oma naine, kes on langenud pantvangi kommunistide liidri kätte. Punaste rünnaku alla langevad nii riigikogu hoone Toompeal, Tondil asuv sõjaväekool, riigivanema maja, kaitseministeerium kui ka muud strateegilise tähtsusega objektid. Kui mäss on pea kogu linnas vaevaliselt maha surutud, tuleb välja, et riigi saatus sõltub telegrammist, millega kommunistid plaanivad paluda piiri tagant Venemaalt abi. Saatusliku sõnumi saatmist suudetakse viimasel hetkel takistada. Pärast mässu lõppemist ja Anna vabastamist jõuavad Tanel ja Anna viimaks raudteejaama, et oma tuleviku suhtes otsus teha.

Film arvudes

2008. aasta jooksul kogus film Eesti kinodes 50 369 vaatajat.
Okilani Tinilau

Okilani Tinilau (sündinud 2. jaanuaril 1989 Nukulaelaes) on Tuvalu kergejõustiklane ja jalgpallur.

Karjäär

Tinilau osales esimese Tuvalu sportlasena 2008. aasta suveolümpiamängudel. 15. augustil 2008 osales ta 100 meetri jooksus, kus parandas Tuvalu rekordit, saades oma eeljooksus viimase koha ajaga 11,48.
Ta on osalenud 2009. aasta kergejõustiku maailmameistrivõistlustel, 2011. aasta kergejõustiku maailmameistrivõistlustel ja 2013. aasta kergejõustiku maailmameistrivõistlustel.
Tinilau mängib ka Tuvalu jalgpallikoondises, klubis FC Manu Laeva.
1962. aasta NSV Liidu meistrivõistlused moodsas viievõistluses

1962. aasta NSV Liidu meistrivõistlused moodsas viievõistluses peeti 15.–19. augustini Moskvas. Järjekorras olid need kümnendad.
Hannah Arendt

Hannah Arendt (14. oktoober 1906 Linden, Hannoveri lähedal – 4. detsember 1975 New York) oli juudi päritolu saksa politoloog, keda sageli nimetatakse filosoofiks, kuigi ta ise ennast selleks ei pidanud.

Elulugu

Hannah Arendt sündis mitteusklikest juudi vanematest.
Warner Bros.

Warner Bros. Entertainment Inc. on Ameerika Ühendriikide meelelahutusettevõte, mis toodab filme, telesaateid ja muusikat. See on tuntud eeskätt suuremahulise filmitootmise tõttu. 
Warner Bros. on rahvusvahelise meediaettevõtte Time Warner tütarettevõte. Selle peakorter on Burbankis California osariigis.
Ettevõte asutati 4. aprillil 1923, asutajateks olid neli poola-juudi päritolu venda Albert Warner, Harry Warner, Sam Warner ja Jack L. Warner.
Ettevõttel on omakorda mitmeid tütarettevõtteid, sealhulgas Warner Bros. Pictures, Warner Bros. Interactive Entertainment, Warner Bros. Television, Warner Bros. Animation, Warner Home Video, New Line Cinema, Castle Rock Entertainment ja DC Entertainment.
2014. aastal oli seal umbes 8000 töötajat.
Xu Lai

Xu Lai (hiina keeles 徐来; sünninimi Xu Xiaomei (hiina: 徐小妹); 1909 Shanghai – 4. aprill 1973 Peking) oli Hiina filminäitleja ja Teise maailmasõja salaagent. Teda peeti "ilustandardiks".
Xu Lai sündis Shanghais vaeses perekonnas. Vaesuse tõttu hakkas ta 13-aastaselt Zhabeis tööle brittidele kuulunud munavabrikus, kuid ta sai hiljem siiski kooli minna, kui tema perekonna majanduslik seis paranes.
Aastal 1932 liitus ta filmistuudioga Mingxing Film Company. Ta sai tuntuks 1933. aastal tummfilmiga "Kevade igandid" (残春), kus ta sooritas arvatavasti esimene vannistseeni Hiina filminduse ajaloos.
Xu Lai oli filmitööstusega seotud ainult kolm aastat. Ta lõpetas filmikarjääri pärast filmistaari Ruan Lingyu enesetappu 1935. aastal.
Tema esimene abikaasa oli Li Jinhui, keda on nimetatud "Hiina popmuusika isaks". Neil sündis tütar Xiaofeng, kes aga 1935. aastal viieaastaselt suri. Selle tõttu nende abielu lagunes ja nad lahutasid sama aasta novembris.
Xu allus koos oma teise abikaasa kindralleitnant Tang Shengmingiga Teise Hiina-Jaapani sõja ajal pealtnäha Jaapani kontrollitud Nankingi nukuvalitsusele, kuid nad töötasid Chungkingis salaja agentidena Hiina Vabariigi vastupanuliikumise heaks.
Kommunistide võiduga Hiinas läksid Xu ja Tang üle Hiina Rahvavabariiki, kuid neid kiusati kultuurirevolutsiooni (1966–1976) ajal tõsiselt taga. Xu Lai suri 1973. aastal vanglas. Tema abikaasa suri 1987. aastal.
Beverly Hillsi dieet

Beverly Hills Dieet on dieet, mis on välja töötatud välja Judy Mazeli (1943–2007) poolt.
Judy Mazel andis välja raamatu, mis muutus ülimalt populaarseks 1981 aastal. Dieedi pikkus on 6 nädalat, mis algab 10 päevase puuviljasöömisega. Beverly Hills'i dieeti saatis meeletu kriitika. Kuna tervisekriitikute arvates pole õige süüa järjest 10 päeva puuvilju ja siis hiljem hakata sööma juurde muid toiduaineid. Nende arvates viib selline toitumine keha tasakaalust välja.
Judy Mazel'il olid juba lapsena kaaluprobleemid. Ta oli proovinud ja katsetanud erinevaid dieete. Lõpuks ta töötas välja enda toitumisprogrammi ning avas kliiniku, kus nõustas inimesi, kel olid kaaluprobleemid. Tema kliinikus käisid nii mõnedki kuulsused.
Vastavalt sellele dieedile 10 päeva ainult puuvilju ja need ka kindlas plaanis. Milline puuvili, mis päeval ning kui palju. Alles 11- 18 päeval võis süüa lisaks leiba puuviljadele ja kaks maisitõlvikut koos võiga. Võid võis olla maksimaalselt 2 tl. 19ndal päeval võis süüa juurde krevette või veiseliha.
Beverly Hills'i dieediraamat oli New York Times'i paremini müünud raamatute seas 30 nädalat ning müüdi üle miljoni eksemplari.
Heli Speek

Heli Speek (sündinud 1948) on eesti dokumentaalfilmide režissöör.
Tema tuntuim film on 1999. aastal valminud "Metskuninganna".

Isiklikku

Ta oli abielus kirjaniku Olev Remsuga, kellega kaks tütart: Mari (sündinud 1979) ja Kadriliis (sündinud 1981).
Aleksander Kesküla

Varasem elulugu

Kesküla lõpetas 4. juunil 1903 Tartus gümnaasiumi. Sama aasta 3. septembril astus ta Tartu Ülikooli õigusteaduskonda. Ta oli Eesti Üliõpilaste Seltsi noorliige, heideti aga 24. aprill 1904. välja. Selle põhjuseks on peetud Kesküla ja Jaan Tõnissoni vastuolusid. Tema õpingud katkesid 1905. aasta sündmuste tõttu.
Ülikooli ta ei lõpetanudki. 8. augustil 1907 kirjutas ta rektori nimele avalduse, milles palus väljastada oma dokumendid, sest soovis 1905. aastal katkenud õpinguid jätkata mujal. Seejärel lahkus Eestist. 1908. aastal lahkus ta Venemaalt ja läks Saksamaale. Ta jätkas oma õpinguid Berliini ülikoolis
Esimese maailmasõja asus ta Šveitsi ning jätkas õpinguid sealsetes ülikoolides.

Hilisem elukäik

Ta elas aastatel 1916–1919 Rootsis. Mõistnud, et on Eesti Vabariigi poliitikaelust tõrjutud, läks ta 1919. aastal Šveitsi. 1932 kuni surmani elas ta Hispaanias.

Teoseid

Eesti küsimus ja Põhjala küsimus : [27.-29.06. 1916 Lausanne'is esitatud märgukiri], prantsuse keelest tõlkinud Kaido Sirel. – Akadeemia 9/2000

Temast

Hardi Volmer on tema elust teinud filmi "Minu Leninid".
Mihheil Khorkhia

Mihheil Khorkhia (gruusia მიხეილ ქორქია; 10. september 1948 Thbilisi – 9. veebruar 2004) oli Gruusia korvpallur, 1972. aasta olümpiavõitja Nõukogude Liidu võistkonna koosseisus.
Mihheil Khorkhia kasv oli 198 cm.
Ta mängis kogu oma korvpallurikarjääri jooksul (1965–1979) Thbilisi Dinamos.
Mihheil Khorkhia suri südameataki tagajärjel.
Torupilli-Juss

Juhan Maaker ehk Torupilli-Juss (26. märts 1845 Muda küla – 21. september 1930 Muda küla) oli eesti torupillimängja. Teda peeti omal ajal üheks parimaks pillimeheks ja kutsuti tunnustavalt torupillikuningaks. Ta oli ka oma väikese purjelaeva Viidemann kapten.
Jussil oli elu jooksul vähemalt neli enda valmistatud torupilli. Ta oskas mängida 56 pillilugu, millest 36 olid tema enda tehtud. 1921. aastal salvestas ta 38 torupillilugu. Neist 36 on digisalvestised.
Aastail 1922–1929 esines ta Eestis rahvamuusika ringreisidel. Torupilli-Juss käis ka Soomes mängimas.
Torupilli-Juss müüs Tallinnas Hiiumaa küttepuid. Et kaup paremini läheks, lubas ta ostjale mängida torupilliloo.

Isiklikku

Tema vennapoeg oli torupillimängija Aleksander Maaker (Torupilli-Sass).
Heinemann Rode

Heinemann Rode (surnud juulis 1539) oli arvatavasti Preisimaa päritolu Liivimaa kirikutegelane, 1530–1539 Riia kapiitli toompraost.
Rode saabus Liivimaale arvatavasti 1529. aastal uue Riia peapiiskopi Thomas Schöningu lähikondlasena; selleks ajaks oli tal magistri ning õigusteaduse litsentsiaadi kraad. 1530. aastal osales ta Liivimaa maapäeval ja teistel kohtumistel peapiiskopi esindajana, kus otsustati markkrahv Wilhelm von Hohenzollern, Riia peapiiskopi koadjuutor, Liivimaale lubada. Sama aasta sügisel, kui markktahv Liivimaale saabus, kinnitati Rode peapiiskopi toetusel Riia toompraostiks. Peapiiskop, kes oli varem ise toompraost ja hoidis praosti valdusi seni enda käes, andis need Rodele üle 1531. aasta sügisel. Seejärel tekkis Rodel aga vastuolu koadjuutor Wilhelmiga, kes soovis ise Riia toompraostiks saada. Nendevaheline vastasseis selles küsimuses kestis kuni 1530. aastate keskpaigani, kuid markkrahvil polnud võimalik oma teiste ettevõtmiste kõrvalt (põhiliselt Saare-Lääne vaenuse tõttu) Riia praostikohta endale haarata ning Rode püüdis teda ka lepitada, pakkudes Wilhelmile oma teeneid ja nõuandeid. Kuna Rode jäi aga veendunud katoliiklaseks ja hoidis Liivi ordu poole, samas kui markkrahv Wilhelm oli sarnaselt oma Preisimaa hertsogist venna Albrechtiga ja teda toetanud Riia linna juhtkonnaga (eriti sündik Johannes Lohmülleriga) luterlane ning poliitiliselt ordu vastu meelestatud, siis jäid nendevahelised suhted pingelisteks.
Rode suri 1539. aasta juuli keskel une pealt. See juhtus kolm nädalat enne peapiiskop Thomas Schöningu surma (11. augustil).
Õppemaks

Õppemaksud Eestis

Riikliku statistika järgi õppis 2006/07 õppeaastal üle poole (55%) üliõpilastest riigieelarvevälistel õppekohtadel. 2006. aastal läbi viidud üliõpilaste uuringust selgub, et rohkem kui kolmandikule (36%) kõikidest tudengitest on majanduslik olukord seadnud piiranguid eriala ja institutsiooni valikul. Ligi 59% majanduslike kaalutluste mõju tunnistanud õppuritest olid sunnitud valima eriala, kus saaks õppemaksuta õppida ning 35% eelistasid kulutuste madalal hoidmise eesmärgil elukohale ligemal asuvat kooli. Ligi 55% riigieelarvelisel kohal õppivatest tudengitest oleks teinud teise valiku, kui nad oleks pidanud selle eriala omandamise eest selles koolis raha maksma.
2006. aasta seisuga oli keskmine õppemaks Eestis ligi 24 000 krooni, ulatudes kuni neli korda kõrgemate summadeni. Keskmine õppemaks ületas 2006. aasta teise kvartali keskmist brutosissetulekut rohkem kui 2,5 korda. Eestis on ühed kõrgeimad õppemaksud Euroopas, mis on suhtelises suuruses koguni 12,5 korda kõrgemad kui näiteks Saksamaal.
Roseti udukogu

Rosette'i udukogu ehk Roseti udukogu (ka Caldwell 49) on suur kerajas H-II-piirkond, mis asub Ükssarviku tähtkujus. 
Udukoguga on tihedalt seotud hajusparv NGC 2244, sest selle tähed moodustusid udukogust pärit ainest. Parv ja udukogu asuvad Maast umbes 5000 valgusaasta kaugusel ja on umbes 130 valgusaastat lai. Hajusparve noortelt tähtedelt pärit kiirgus ergastab udukogu aatomeid, mis hakkavad kiirgama ning tekitavad emissioonudu. Udukogu mass on umbes 10000 Päikese massi.
Chandra kosmoseteleskoobi vaatlused on näidanud, et Roseti udukogus on arvukalt noori tähti ning kokku asub selles tähetekkepiirkonnas umbes 2500 noort tähte.
Roseti udukogus asuvad New General Catalogue'i objektid NGC 2237, NGC 2238, NGC 2239, NGC 2244 ja NGC 2246.